Nie eens verlof kan polisieduiker stuitSers. Marius Geldenhuys. (Foto: Verskaf) ŉ Dapper polisieman van die Vrystaat waag maande lank reeds sy lewe om gestrande mense tussen Allanridge en Bothaville van verdrinking te red. Dít omdat die R30 tussen dié twee dorpe sedert Januarie oorstroom is weens swaar reën in die omgewing. Die pad word nou as ŉ hoë ongeluksone bestempel, waar talle mense reeds verdrink het. Vir sers. Marius Geldenhuys is daar nie iets soos “van diens af” wanneer iemand in vloedwater vasgekeer is nie. Hy beskou duik as sy stokperdjie en het ook menigmaal sy eie private toerusting bymekaar gemaak om mense na veiligheid te bring. “Wanneer ook al hy gekontak word oor ongelukke skroom hy nie om sy persoonlik duiktoerusting en sy private voertuig te gebruik om hulp aan diegene in nood te verleen nie,” sê sers. Fikiswa Matoti, polisiewoordvoerder. Byna ŉ week gelede is Geldenhuys in die vroeë oggendure na die berugte pad ontbied nadat ŉ minibus in die water beland het. “Hy was net voor 02:00 op die toneel waar hy daarin geslaag het om drie mense van ŉ waterdood te red. Hy het ook gehelp om nege liggame uit die water te haal.” In nog ŉ voorval was ŉ Intercape-bus deur die water vasgekeer nadat die pad oorstroom is. Sowat 80 mense was vasgekeer en in gevaar om te verdrink, maar Geldenhuys en ŉ reddingspan het die vloedwater trotseer en al die insittendes gered. Kort daarna, terwyl Geldenhuys met verlof was, was die stasiebevelvoerder van die Vierfontein-polisiestasie in diep water op die einste pad vasgevang. Geldenhuys het egter nie gehuiwer om hulp te verleen en die kaptein te red nie. Genl.maj. Lerato Molale, distrikskommissaris van die Lejweleputswa-distriksmunisipaliteit (Welkom), het Geldenhuys vereer vir sy uitsonderlike dapperheid in sy pogings om mense se lewens te red. “Dié lid se moed en vermoë om kwesbare mense te red sal nooit ongesiens verbygaan nie,” het Molale gesê.